RÅDETS FORORDNING (EF) Nr. 1624/95 af 29. juni 1995 om ændring af forordning (EF) nr. 3699/93 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2080/93 af 20. juli 1993 om gennemførelsesbestemmelser til forordning (EØF) nr. 2052/88 for så vidt angår det finansielle instrument til udvikling af fiskeriet (1), særlig artikel 6,

under henvisning til forslag fra Kommissionen (2),

under henvisning til udtalelse fra Europa-Parlamentet (3),

under henvisning til udtalelse fra Det Økonomiske og Sociale Udvalg (4), og

ud fra følgende betragtninger:

Ved Rådets forordning (EØF) nr. 2930/86 af 22. september 1986 om definition af fiskerfartøjers karakteristika (5) blev bestemmelserne i London-konventionen (ITC 69) udvidet til at omfatte alle fiskerfartøjer; gennemførelsen af konventionens bestemmelser medfører, at bruttotonnage efterhånden og senest fra den 1. januar 2004 skal anvendes som skibsmål for alle fiskerfartøjer i Den Europæiske Union;

det er derfor nødvendigt at tilpasse de bestemmelser i forordning (EF) nr. 3699/93 (6), hvori der henvises til fartøjers tonnage, navnlig tabel 1 og 2 i bilag IV;

procedurerne i artikel 5 og 6 i nævnte forordning bør harmoniseres;

det aktivitetsniveau, der gør et fiskerfartøj berettiget til at blive omfattet af foranstaltningerne om endeligt ophør, bør nedsættes for fartøjer, der er registreret i havne i den nordlige del af Østersøen som følge af de særlige klimatiske forhold i dette område, hvor det lidet saltholdige vand er tilfrosset i en stor del af året -

UDSTEDT FØLGENDE FORORDNING:

Artikel 1

Forordning (EF) nr. 3699/93 ændres således:

1) i artikel 5, stk. 2, ændres »artikel 8 i forordning (EØF) nr. 2080/93« til »artikel 18 i forordning (EØF) nr. 3760/92«

2) i artikel 8, stk. 2, andet afsnit, ændres »25 bruttoregistertons (BRT)« til »25 bruttoregistertons (BRT) eller 27 bruttotons (BT)«

3) i artikel 16 tilføjes følgende stykke:

»3. Fra den 1. januar 2004 kan der i denne forordning kun henvises til tonnage-enheden BT.«

4) i bilag III, punkt 1.1, litra a), første afsnit, tilføjes følgende punktum:

»I Østersøen ændres »75 havdage« til »60 havdage« for fartøjer registreret i havne beliggende nord for 59° 30'N.«

5) i bilag III, punkt 1.2, litra a), første led, ændres »25 BRT« til »25 BRT eller 27 BT«

6) i bilag IV affattes punkt 1 som anført i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. juni 1995.

På Rådets vegne

J. BARROT

Formand

(1) EFT nr. L 193 af 31. 7. 1993, s. 1.

(2) EFT nr. C 389 af 31. 12. 1994, s. 11.

(3) EFT nr. C 151 af 19. 6. 1995.

(4) Udtalelse afgivet den 31. maj 1995 (endnu ikke offentliggjort i Tidende).

(5) EFT nr. L 274 af 25. 9. 1986, s. 1. Forordningen er ændret ved forordning (EF) nr. 3259/94 (EFT nr. L 339 af 29. 12. 1994, s. 11).

(6) EFT nr. L 346 af 31. 12. 1993, s. 1.

BILAG

»1. Skalaer for fiskerflåden (afsnit II)

1.1. Endeligt ophør og blandede selskaber (artikel 8, stk. 2, og artikel 9, stk. 3; bilag III, punkt 1.1 og 1.2)

TABEL 1

>TABELPOSITION>

TABEL 1A (*)

>TABELPOSITION>

a) De ophugningspræmier og præmier for blandede selskaber, der udbetales støttemodtagerne, kan ikke overstige følgende beløb:

- fartøjer på 15 år: skalaerne i ovenstående tabel 1 og 1A

- fartøjer på under 15 år: skalaerne i tabel 1 og 1A forhøjet med 1,5 % pr. år under 15 år

- fartøjer på over 15 år: skalaerne i tabel 1 og 1A nedsat med 1,5 % pr. år over 15 år.

b) De præmier for endelig overførsel til et tredjeland og de præmier for endelig overgang til anden anvendelse i EF-farvandene end fiskeri, der udbetales til støttemodtagerne, kan ikke overstige de i litra a) nævnte maksimumsbeløb for ophugning, nedsat med 50 %.

1.2. Midlertidig ophør med fiskeri samt fællesforetagender (artikel 14 og artikel 9, stk. 2; bilag III, punkt 1.2)

De oplægningspræmier (midlertidigt ophør) og de præmier for sammenslutning (fællesforetagender), der udbetales støttemodtagerne, kan ikke overstige skalaerne i nedenstående tabel 2 og 2A.

TABEL 2

>TABELPOSITION>

TABEL 2A (*)

>TABELPOSITION>

1.3. Støtte til bygning af fartøjer (artikel 10; bilag III, punkt 1.3)

De støtteberettigede udgifter til bygning af fiskerfartøjer kan ikke overstige de beløb, der følger af skalaerne i tabel 1 og 1A, forhøjet med 37,5 %. For fartøjer med stål- og glasfiberskrog er koefficienten for forhøjelsen dog 92,5 %.

1.4. Støtte til modernisering (artikel 10; bilag III, punkt 1.4)

De støtteberettigede udgifter til modernisiering af fiskerfartøjer kan ikke overstige 50 % af de støtteberettigede omkostninger ved bygning af fartøjer, jf. punkt 1.3 ovenfor.

(*) Fartøjer, der måler mere end 24 m mellem perpendikulærerne, kan kun modtage de i tabel 1A og 2A anførte præmier.«